立秋日諸公過敝廬賦詩
作者：洪朋
朝代：宋

paragraphs: 埃鬰一炎方，何處不庳濕。
北窗但掃地，所向若維縶。
及茲澍雨過，信是高秋立。
便有好事侶，俱來負郭集。
中庭樹陰滿，燀氣清且急。
胡床各蕭散，頗覺凉氣入。
道喪千載餘，世路日險澀。
朋知得若人，風流有所及。
西山一牛鳴，時哉先聖集。
興來浩蕩遊，胡爲若羈馽。